Nedelja Kristusa kralja – 2021 – Prva obletnica smrti škofa dr. Jožefa Smeja

Dragi sobratje duhovniki, diakoni, dragi bratje in sestre!

Z današnjim praznikom Kristusa, kralja vesoljstva zaključujemo cerkveno leto. S prihodnjo nedeljo se prične adventni čas, ki nas bo že pripravljal na božične praznike.

Z današnjim praznikom želi Cerkev poudariti resnico, ki jo je zapisal apostol Pavel: »On je podoba nevidnega Boga, prvorojenec vsega stvarstva, kajti v njem je bilo ustvarjeno vse, kar je v nebesih in kar je na zemlji, vidne in nevidne stvari, naj si bodo prestoli ali gospostva, ali vladarstva, ali oblasti, vse je ustvarjeno po njem in zanj.«

V tem smislu je Jezus kralj, ne pa v pomenu, ki ga mi ljudje dajemo temu nazivu.

Jezus v času svojega javnega delovanja nikoli ni govoril, da je kralj. Ko so ga ljudje, množice hotele postaviti za kralja, se je umaknil. Šele, ko ga je Poncij Pilat na veliki petek spraševal, ali je kralj, mu je odgovoril pritrdilno, a je tudi dodal: »Moje kraljestvo ni od tega sveta!«

Na svetu so kraljestva, cesarstva… Narodi imajo svoje vladarje in voditelje. Mnogi med njimi so prišli iz anonimnosti in so prišli na oblast: eni na demokratičen način, drugi z nasiljem. Sami lahko opazimo, koliko časti in pozornosti so deležni, pa čeprav so na oblasti samo za neko obdobje, za nekaj let.

Kakšno nasprotje je Jezus Kristus, kralj, vladar nebes in zemlje, ki na križu daruje svoje življenje za rešitev vsega človeštva.

In prav na križu Jezus pokaže pravo podobo Boga. Ko je Adam v raju grešil, mu je skušnjavec vsilil napačno podobo Boga. Prikazal mu ga je kot ljubosumnega vladarja, ki hoče stvari imeti le zase, kot tirana, ki človeku ne dovoli, da bi bil svoboden, saj mu postavlja zapovedi: to smeš, tega ne smeš.

Po grehu se je Adam, ki predstavlja človeka, zagledal v predmet, ni videl ne Boga, pa tudi ne bližnjega ob sebi. V 3. poglavju 1 Mz knjige se zgodi greh, prekine se stik z Bogom in v naslednjem poglavju se greh človeka že množi tako, da človek ubije človeka, Kajn ubije brata Abela. In postane vzorec človekovega ravnanja skozi vso človeško zgodovino.

Bog Oče nam je poslal svojega Sina ravno zaradi tega, da bi nas rešil iz tega začaranega kroga, da človek ne imel več napačne podobe o Bogu, ko bi doživljal Boga, kot svojega tekmeca.

Zato se Bog človeku po svojem Sinu približa tako, da se da iz ljubezni pribiti na križ, ker ve, da ga bo človek, ki ima svoj pogled usmerjen na stvari, lahko na lesu križa, na drevesu videl.

Na križu Kristus pokaže pravo podobo Boga, obenem pa nesebično razširi ljubezen s tem, ko pokaže na pomen naših medčloveških odnosov, saj ob obtoževanju molči in vso krivdo sveta in človeštva sprejema nase.

Odlomki, ki smo jih prebirali in premišljevali pretekle nedelje, nam jasno pokažejo, da se je Jezus odpovedal vsaki možnosti, da bi pokazal svojo moč in oblast. Tudi današnji evangeljski odlomek, ki predstavi Jezusa, »ko bo prišel v slavi«, ga ne predstavi samo, kot sodnika temveč tudi kot pastirja. Tudi najstarejša upodobitev Jezusa, najdena v rimskih katakombah, je podoba Jezusa - pastirja. Merilo, ki ga Jezus uporablja, so dela usmiljenja, je zapoved ljubezni. Zato tudi Jezus nam vsem pravi, da nas bodo ljudje spoznali, da smo njegovi učenci: »…če se bomo ljubili med seboj.«

Ob Božji sodbi se bo dokončno pokazalo, da bo usmiljenje, ki smo si ga ljudje v zemeljskem življenju izkazovali, postalo naša najdragocenejša dediščina. Ta dediščina pa je čisti dar Božjega usmiljenja in izraz neskončne Božje dobrote. Vsak pa bo ob sodbi tudi spoznal, da dobrota, ki smo jo namenjali trpečim, je bila na koncu koncev pravzaprav naša služba samemu Jezusu, saj pravi: »ste meni storili!«

Poslednji dan se ne bo zgodilo nič drugega, kot to, da se bo razodelo vse, kar sedaj živimo in delamo. Sodni dan se zato dogaja danes in tukaj.

Ni nam treba čakati pred zaprtimi vrati in trkati, da nas Gospod sprejme v »svoj dom«. Vrata v večno srečo so odprta. Ta odprta vrata je vse naše življenje, ki ga živimo. K Bogu prihajamo preko človeka.

Jezus pred Pilatom jasno pove, da ne obstaja samo ta svet, ampak poleg vidnega tudi še nevidni, »drugi« svet. Mogočneži tega sveta ne morejo gospodovati nad tem drugim svetom. Vsaka zemeljska oblast je namreč omejena.

Kdor sprejme Kristusa za svojega kralja resnice in ljubezni, tisti ne bo podjarmljen ali zasužnjen, obratno, bo osvobojen. Biti njegov pomeni: sprejeti pot resnice in ljubezni. Z drugo besedo, biti resnicoljuben in sposoben ljubiti. To pa je uresničeno Božje kraljestvo med nami.

Danes mineva leto dni odkar je Gospodar življenja k sebi poklical gospoda škofa dr. Jožefa Smeja.

Obhajanje prve obletnice njegove smrti nam daje priložnost, da se Bogu zahvalimo za podobo duhovnika in škofa, ki v vseh nas zbuja občudovanje in spoštovanje.

V njem smo imeli čudovit zgled preprostega in svetega življenja. Zgled dobrega in sočutnega človeka, katerega srce je bilo odprto, še posebej za reveže, zato so ga ti dan za dnem tudi iskali.

S svojo obširno teološko izobrazbo in zaradi prodorne misli, je bil iskan pridigar in tudi literarni ustvarjalec.

Z veseljem in zvesto je kot duhovnik in škof služil Gospodu in Boga je vedno postavil na prvo mesto v svojem življenju.

Rad je imel Cerkev in želel je, da bi se osvobodila vsega, kar ji jemlje pričevalno moč, kajti samo tako bo lahko spolnjevala svoje poslanstvo.

Po letu dni še bolj stopa pred nas njegov evangeljski lik, prežet z molitvijo in iskrenostjo.

Verujemo, da je sedaj že v Božjem objemu. Naj nas na poteh našega življenja spremljata njegov zgled, pa tudi njegova priprošnja iz večnosti, ko je naša vera tolikokrat na preizkušnji, ko nas navdaja strah ob soočenju s pandemijo, ko z negotovostjo gledamo v jutri, …

Škof dr. Jožef Smej je bil človek zaupanja in predanosti v Božjo voljo, naj čutimo njegovo bližino in pomoč, da bomo tudi mi postajali ljudje, ki so sposobni sprejeti Kristusa za pot svojega življenja in ljubiti brate in sestre, kajti samo tako bomo tudi mi iz smrti prehajali v življenje.

Amen.

Nadškof msgr. Alojzij Cvikl